Allahu-ələm
Olmuşdur İran, 
Qaynar bir qazan. 
Nədir qaynaşan? 
Allahu-aləm.

Toplandı millət, 
Göstərdi qeyrət, 
Bir səslə yazdı: 
Qacara lənət!

Çıxmışdır əlan 
Sırtıq bir oğlan. 
Adı İrza xan, 
Yaxşıdır, yaman? 
Allahu-aləm.

İşə girişmiş, 
Görmüş bir iş-miş, 
Əlində var şiş, 
Qələmdir, qəmiş? 
Allahu-aləm.

İmdi səhərlər, 
Verir şəhərlər 
Bəzi xəbərlər, 
Düzdür, ya böhtan, 
Doğrudur, yalan? 
Allahu-aləm.

Eyləyir çəm-xəm, 
İşləri mübhəm 
Əlində var kəm, 
İçində bilməm 
Zəhərdir, məlhəm 
Allahu-aləm.

Deyəndə şahsan, 
Batır sükuta. 
Deyəndə xansan, 
Bir özgə buta. 
Nədir bu insan? 
Vəzirdir, sultan? 
Kəndlidir, ya xan? 
Allahu-aləm.

Keçmişi bəlli, 
Gözəl əməlli, 
Əsli nə cürdür?! 
Çətindir həlli. 
Son söz onundur, 
"Fel"i, ya "dü"i. 
Sabahçün əlan 
Bilməyir İran, 
Mirzə İrza xan 
Dostdur, ya düşman? 
Allahu-aləm.

Bu bir oyundur, 
İranda şahmat. 
Top hələ qalmış. 
Tünd yeriyir at. 
"Mat" olacaq "şah"? 
"Şah" olacaq “mat"?
Xalqa bu pünhan 
Allahu-aləm.

Yaxşı deyən var, 
Yaman deyən var, 
Başla deyən var, 
Dayan deyən var. 
O yanda bir tac, 
Bu yanda dehqan, 
Bundandır, ondan? 
Allahu-aləm.

Şeirlər